b'\n_START_ARTICLE_\nBereng\xc3\xa1ria af Portugal\n_START_SECTION_\nBaggrund\n_START_PARAGRAPH_\nHun var det tiende barn af af den portugisiske konge Sancho 1. og Dulce af Aragonien. Hendes mor d\xc3\xb8de allerede i 1198, hendes far i 1212; men allerede i 1211 havde hendes bror Alfons 2. tilranet sig kongemagten, og fors\xc3\xb8gte s\xc3\xa5 at fratage sine s\xc3\xb8skende deres f\xc3\xa6drene arv. Det er m\xc3\xa5ske \xc3\xa5rsagen til, at Berengaria kom til Flandern, hvor en anden bror, Ferrando eller Ferdinand, var blevet greve takket v\xc3\xa6re et \xc3\xa6gteskab, arrangeret af kong Filip 2. af Frankrig.\n_START_SECTION_\nDronning af Danmark\n_START_PARAGRAPH_\nBerengaria blev pr\xc3\xa6senteret for kong Valdemar Sejr gennem hans s\xc3\xb8ster, Ingeborg, der var blevet gift med kong Filip 2., f\xc3\xb8r han n\xc3\xa6rmest omg\xc3\xa5ende forst\xc3\xb8dte hende. Berengaria blev gift med Valdemar Sejr i maj 1214. Deres bryllup omtales i en nederlandsk kilde, Reineri Annales.  I Valdemar\xc3\xa5rbogen kaldes hun ved samme lejlighed "grev Ferrando af Flanderns s\xc3\xb8ster". \xc3\x86gteskabet blev nok arrangeret som et tr\xc3\xa6k i grevens diplomatiske spil, da han allierede sig med kong Johan af England og kejser Otto 4. af Tyskland mod den franske konge (som ellers havde hjulpet ham til magten i Flandern) og \xc3\xb8nskede st\xc3\xb8tte ogs\xc3\xa5 fra Danmark. Omfanget af Berengarias morgengave er ukendt; men den blev stadf\xc3\xa6stet af paverne Innocens 3. og Honorius 3., og det var us\xc3\xa6dvanligt. _NEWLINE_I et kongeligt diplom udstedt p\xc3\xa5 kongsg\xc3\xa5rden p\xc3\xa5 Sams\xc3\xb8 i 1216 optr\xc3\xa6der Berengaria som brevvidne. Ved l\xc3\xb8sk\xc3\xb8belsen af Valdemar og hans \xc3\xa6ldste s\xc3\xb8n, Valdemar den Unge, fra fangenskabet p\xc3\xa5 Ly\xc3\xb8 i 1225 - alts\xc3\xa5 efter hendes d\xc3\xb8d - indgik i l\xc3\xb8sesummen "alt det guld, som havde h\xc3\xb8rt til dronningens pryd, med undtagelse af kronen, og det hun f\xc3\xb8r sin d\xc3\xb8d havde givet kirker og klostre".  Dermed er Berengaria den f\xc3\xb8rste danske dronning, hvis krone findes omtalt. _NEWLINE_Rimeligvis var det et \xc3\xb8nske om at bevare tilknytningen til Portugal, der fik Valdemar Sejr som enkemand til at arrangere et \xc3\xa6gteskab mellem Valdemar den Unge og Berengarias brordatter Eleonore af Portugal, Alfonso 2.s datter. Ligesom sin faster d\xc3\xb8de Eleonore i barsel og blev gravlagt under det samme kirkegulv i Ringsted.\n_START_SECTION_\nD\xc3\xb8d og efterm\xc3\xa6le\n_START_PARAGRAPH_\nBerengaria d\xc3\xb8de angiveligt i barselsseng ligesom sin forg\xc3\xa6nger, Dagmar. Hun ligger begravet i Skt. Bendts Kirke i Ringsted. Hun havde ry for at v\xc3\xa6re ualmindelig smuk. Da kong Frederik 7. i 1855 fik \xc3\xa5bnet hendes grav, fandtes den forstyrret; i den l\xc3\xa5 skelettet af en omkring 160 cm h\xc3\xb8j kvinde; noget silket\xc3\xb8j og hendes fletning. Anatomiprofessor Ib Pedersen, som var med til udgravningen, blev s\xc3\xa5 begejstret over Berengarias hovedskal, med helt fejlfrie tandr\xc3\xa6kker, at han fik kongens tilladelse til at tage en gipsafst\xc3\xb8bning af den. Afst\xc3\xb8bningen kan ses i Skt. Bendts Kirke.'